અમદાવાદ: અમદાવાદ મ્યુનિસિપલ કોર્પોરેશનના સત્તાવાળાઓ દ્વારા નાગરિકોના આરોગ્ય સાથે ગંભીર ચેડાં કરાતાં હોટલ, રેસ્ટોરાં અને ગેસ્ટ હાઉસ સામે ખાસ ગંભીર પગલાં લેવાતાં નથી. આમ પણ ખાદ્યપદાર્થોના નમૂના લેવાના મામલે તંત્ર જે તે સિઝન પૂરતી માત્ર ‘સિઝનલ’ કામગીરી કરીને સંતોષ માની લેતું હોઇ લોકોની નજરે પ્રશંસા પામ્યું નથી. હેલ્થ લાઇસન્સ વગર ધમધમતાં હોટલ, રેસ્ટોરાં અને ગેસ્ટ હાઉસનો પણ સત્તાધીશોની ટોકન કામગીરીમાં સમાવેશ થાય છે. મંગળવારે મહિનાઓ બાદ શહેરમાં હેલ્થ લાઇસન્સ વગરનાં એક હોટલ અને પાંચ ગેસ્ટ હાઉસને સીલ મરાયાં હતાં, જોકે પૂર્વ ઝોનમાં કરાયેલી આ સી‌િલંગ ઝુંબેશ બાદ કોર્પોરેશનના સૌથી મોટા નવા પશ્ચિમ ઝોનના હેલ્થ લાઇસન્સ વગરનાં ૪૩ હોટલ, રેસ્ટોરાં અને ગેસ્ટ હાઉસનો મામલો ચર્ચાસ્પદ બન્યો છે. નવા પશ્ચિમ ઝોનમાં ગેરકાયદે ધમધમતાં હોટલ, રેસ્ટોરાં અને ગેસ્ટ હાઉસ વિરુદ્ધ તો બે મહિના પહેલાંની સ્ટેન્ડિંગ કમિટીમાં વેજલપુરનાં કોર્પોરેટર ઇલા પટેલે ભારે રોષ ઠાલવ્યો હતો. તે વખતે આ મહિલા સભ્યે સંબંધિત અધિકારીઓ પર પસ્તાળ પાડતાં જણાવ્યું હતું કે જો તમને અમારા ઝોનનાં ગેરકાયદે હોટલ, રેસ્ટોરાં અને ગેસ્ટ હાઉસ નજરે ન પડતાં હોય તો ચાલો હું સી‌િલંગ કરવા જઉંં છું!